31999L0007
L 040/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 1999/7/ЕО НА КОМИСИЯТА
от 26 януари 1999 година
за привеждане в съответствие с техническия прогрес на Директива 70/311/ЕИО на Съвета относно кормилната уредба на моторните превозни средства и на техните ремаркета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/311/ЕИО на Съвета от 8 юни 1970 г. за сближаване на законодателствата на държавите-членки относно кормилните уредби на моторните превозни средства и на техните ремаркета (1), последно изменена с Директива 92/62/ЕИО (2), и по-специално член 3 от нея,
като има предвид, че Директива 70/311/ЕИО е една от специалните директиви относно процедурата за типово одобрение на ЕО, установена с Директива 70/156/ЕИО на Съвета (3), последно изменена с Директива 98/14/ЕО на Комисията (4) относно типовото одобрение на моторните превозни средства и на техните ремаркета; като има предвид, че поради това разпоредбите на Директива 70/156/ЕИО относно системите, компонентите и обособените технически възли на превозните средства се прилагат за Директива 70/311/ЕИО;
като има предвид, че с оглед практическото прилагане на Директива 70/311/ЕИО, е необходимо да се гарантира наличието на еднообразни разпоредби във всички държави-членки, които също така да са съобразени с последната редакция на Регламент № 79 на Икономическата комисия на ООН за Европа;
като има предвид, че приложение VII към Директива 70/156/ЕИО посочва формата и съдържанието на номера за типово одобрение на ЕО; като има предвид, че същите спецификации трябва да се приемат за целите на настоящата директива;
като има предвид, че поради това Директива 70/311/ЕИО следва да бъде приведена в съответствие;
като има предвид, че предвидените в настоящата директива мерки са в съответствие със становището на Комитета за привеждане в съответствие с техническия прогрес, създаден с Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
Директива 70/311/ЕИО се изменя, както следва:
1.
Член 1 се заменя със следния текст:
„Член 1
По смисъла на настоящата директива „превозно средство“ означава всяко превозно средство, определено в член 2 от Директива 70/156/ЕИО.“;
2.
В член 3 думата „приложение“ се заменя с думата „приложения“.
3.
Приложенията се изменят в съответствие с приложението към настоящата директива.
Член 2
1. Считано от 1 януари 1999 г. държавите-членки не могат на основания, свързани с оборудването на кормилната уредба:
-
да отказват типово одобрение на ЕО или национално типово одобрение на тип превозно средство, или
-
да забраняват продажбата, регистрирането или пускането в движение на превозни средства,
ако превозните средства удовлетворяват изискванията на Директива 70/311/ЕИО, изменена с настоящата директива.
2. Считано от 1 октомври 2000 г. държавите-членки:
-
прекратяват издаването на типово одобрение на ЕО, и
-
могат да отказват национално типово одобрение
на нов тип превозно средство на основания, свързани с оборудването на кормилната уредба, ако то не отговаря на разпоредбите на Директива 70/311/ЕИО, изменена с настоящата директива.
3. Считано от 1 октомври 2001 г. държавите-членки могат да отказват регистрирането, продажбата или пускането в движение на нови превозни средства от категориите M2, M3, N2 или N3, оборудвани с допълнителна кормилна уредба, която не съответства на разпоредбите на Директива 70/311/ЕИО, изменена с настоящата директива.
Член 3
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, преди 30 юни 1999 г. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на третия ден след публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 26 януари 1999 година.